《季峰寺观瀑布龙潭作歌》
清代·姚浚昌

山忽飞行水忽止，谁为大块主张弛。神斤鬼斧削不成，走石流砂皆可喜。

破舟侧卧藏大壑，古盂偃仰沈潭底。银汉年年仰面看，只今知在深山里。

白龙喷沫怒幽阻，触断崩厓拔地起。若教变酒浇磊块，想注腹中亦如此。

妙境从来不可求，扁舟十过今游始。忽里瞿唐三百里，五月悬涛瀑相似。

坐疑天公压浊世，倒翻海水洗尘滓。飞雪奔雷又入眼，一瞥惊魂卅年矣。

头颅与水争洁白，世路崔嵬生尺咫。何似仙人绿云中，俯视五岳丘垤尔。

大巧无心奚足怪，奇处纷拿如黍累。归来寻磴望瀑源，佛阁僧堂半荆杞。

增减谁知千劫过，古今聚貉一丘比。请看石上满题名，十九询之骨同死。

相期信手掬神泉，共向人间伐毛髓。

作者简介：姚浚昌，字慕庭，桐城人，光绪时官江西永福、湖北竹山南漳知县，著《辛于求定稿》。